6.

L-Anness XI jinbidel b’dan li ġej: “ANNESS XI REGOLI DWAR L-ELIĠIBBILTÀ TAN-NEFQA FOND GĦALL-FRUNTIERI ESTERNI I. Il-Prinċipji Ġenerali I.1. Prinċipji Bażiċi 1. Skont l-att bażiku, biex in-nefqa tkun eliġibbli, din trid tkun: (a) fl-ambitu tal-Fond u fil-limitu tal-għanijiet, kif deskritti fl-Artiklu 1 u 3 tal-att bażiku; (b) fil-limiti tal-azzjonijiet eliġibbli elenkati fl-Artikolu 4 u 6 tal-att bażiku; (c) meħtieġa sabiex jitwettqu l-attivitajiet koperti mill-proġett, li jifforma parti mill-programmi multiannwali u annwali, kif approvati mill-Kummissjoni; (d) raġonevoli u konformi mal-prinċipji tal-ġestjoni finanzjarja soda, b’mod partikolari l-valur għall-flus u l-użu effikaċi tal-fondi; (e) saret mill-benefiċjarju finali u/jew l-imsieħba fil-proġett, li għandhom ikunu stabbiliti u rreġistrati fi Stat Membru, ħlief fil-każ ta’ organizzazzjonijiet tas-settur pubbliku internazzjonali imwaqqfa permezz ta’ ftehimiet intergovernattivi, u aġenziji speċjalizzati mwaqqfa minn tali organizzazzjonijiet, il-Kumitat Internazzjonali tas-Salib l-Aħmar (ICRC) u l-Federazzjoni Internazzjonali tas-Salib l-Aħmar Nazzjonali u s-Soċjetajiet tan-Nofs Qamar Aħmar. Dwar l-Artikolu 39 ta’ din id-Deċiżjoni, ir-regoli li jgħoddu għall-benefiċjarju finali għandhom jgħoddu mutatis mutandis għall-imsieħba fil-proġett; (f) saret skont id-dispożizzjonijiet speċifiċi fil-ftehim tal-għotja. 2. Fil-każ ta’ azzjonijiet multiannwali fis-sens tal-Artikolu 16(6) tal-att bażiku, parti biss mill-azzjoni kofinanzjata minn programm annwali hi meqjusa bħala proġett għall-applikazzjoni ta’ dawn ir-regoli ta’ eliġibilità. 3. Il-proġetti appoġġjati mill-Fond m’għandhomx ikunu ffinanzjati minn sorsi oħrajn koperti mill-baġit Komunitarju. Il-proġetti appoġġjati mill-Fond għandhom ikunu kofinanzjati minn sorsi pubbliċi jew privati. I.2. Il-baġit ta’ proġett Il-baġit ta’ proġett għandu jkun ippreżentat kif ġej: In-nefqa Dħul + Spejjeż diretti (DC) + Spejjeż Indiretti (persentaġġ fiss ta’ DC, definit fil-ftehim tal-għotja) + Kontribuzzjoni mill-KE (definita bħala l-aktar baxxa mit-tliet ammonti indikati fl-Artikolu 12 ta’ din id-Deċiżjoni) + Kontribuzzjoni mill-benefiċjarju finali u l-imsieħba fil-proġett + Kontribuzzjoni minn partijiet terzi + Irċevuti ġġenerati mill-proġett = Spejjeż Totali Eliġibbli (TEC) = Dħul Totali (TI) Il-baġit għandu jkun ibbilanċjat: L-Ispejjeż Totali Eliġibbli għandhom ikunu daqs id-Dħul Totali. I.3. Id-Dħul u l-Prinċipju tan-Nuqqas ta’ Qligħ 1. Il-proġetti appoġġjati mill-Fond għandhom ikunu ta’ natura li ma jagħmlux qligħ. Jekk, fl-aħħar tal-proġett, is-sorsi tad-dħul, inklużi l-irċevuti, jeċċedu l-infiq, il-kontribuzzjoni lejn il-proġett mill-Fond għandha titnaqqas f’dan is-sens. Is-sorsi kollha tad-dħul għall-proġett għandhom ikunu rreġistrati fil-kontijiet tal-benefiċjarju finali jew fid-dokumenti tat-taxxa, u għandhom ikunu identifikabbli u kontrollabbli. 2. Id-dħul mill-proġett għandu jiġi mill-kontribuzzjonijiet finanzjarji kollha mogħtija lill-proġett mill-Fond, minn sorsi pubbliċi u privati, inkluża l-kontribuzzjoni tal-benefiċjarju stess, u minn kwalunkwe rċevuta ġġenerata mill-proġett. ‘Irċevuti’ għall-għanijiet ta’ din ir-regola jkopru dħul irċevut minn proġett matul il-perjodu tal-eliġibbiltà kif deskritt fil-punt I.4, minn bejgħ, kiri, servizzi, abbonament/tariffi jew kwalunkwe dħul ieħor ekwivalenti. 3. Il-kontribuzzjoni Komunitarja li tirriżulta mill-applikazzjoni tal-prinċipju li ma jsirx qligħ, kif imsemmi taħt l-Artikolu 12(c) ta’ din id-Deċiżjoni, tkun l-‘ispejjeż totali eliġibbli’ bit-tnaqqis tal-‘kontribuzzjoni minn partijiet terzi’ u l-‘irċevuti ġġenerati mill-proġett’. I.4. Il-Perjodu tal-Eliġibbiltà 1. L-ispejjeż relatati ma’ proġett għandhom ikunu ġġenerati u l-ħlasijiet rispettivi (ħlief għad-diprezzament) li jkunu saru wara l-1 ta’ Jannar tas-sena msemmija fid-deċiżjoni tal-finanzjament li tapprova l-programmi annwali tal-Istati Membri. Il-perjodu tal-eliġibbiltà huwa sat-30 ta’ Ġunju tas-sena N (*) +2, jiġifieri li l-ispejjeż relatati ma’ proġett għandhom ikunu ġġenerati qabel din id-data. 2. Issir eċċezzjoni għall-perjodu ta’ eliġibbiltà msemmi fil-paragrafu 1 għall-assistenza teknika għall-Istati Membri (irreferi għall-punt IV.3). I.5. Rekord tal-infiq 1. L-infiq għandu jikkorrispondi għall-ħlasijiet magħmula mill-benefiċjarju finali. Dawn għandhom ikunu fil-forma ta’ tranżazzjonijiet finanzjarji (kontanti), ħlief għad-diprezzament. 2. Bħala regola, l-infiq għandu jkun iġġustifikat minn fatturi uffiċjali. Fejn dan ma jistax isir, l-infiq għandu jkun appoġġjat minn dokumenti taż-żamma tal-kotba jew dokumenti ta’ sostenn ta’ valur probatorju ekwivalenti. 3. L-infiq għandu jkun identifikabbli u verifikabbli. B’mod partikolari, (a) għandu jkun irreġistrat fir-rekords taż-żamma tal-kotba tal-benefiċjarju finali; (b) għandu jkun iddeterminat skont l-istandards applikabbli taż-żamma tal-kotba tal-pajjiż fejn huwa stabbilit il-benefiċjarju finali u bil-prattika normali taż-żamma tal-kotba skont l-ispejjeż tal-benefiċjarju finali; u (c) għandu jiġi ddikjarat skont ir-rekwiżiti tal-leġiżlazzjoni applikabbli dwar it-taxxa u dik soċjali. 4. Kif neċessarju, il-benefiċjarji finali huma obbligati jżommu kopji ċċertifikati tad-dokumenti taż-żamma tal-kotba li jiġġustifikaw id-dħul u l-infiq li jkun sar mill-imsieħba fir-rigward tal-proġett ikkonċernat. 5. Il-ħażna u l-ipproċessar ta’ dawn ir-rekords mogħtija fil-paragrafi 2 sa 4 għandhom ikunu skont il-leġiżlazzjoni dwar il-protezzjoni tad-data. I.6. Skop territorjali 1. L-infiq għall-azzjonijiet deskritti fl-Artikoli 4 u 6 tal-att bażiku għandu jsir fit-territorju tal-Istati Membri, mill-benefiċjarji finali definiti fil-punt I.1.1.(e), bl-eċċezzjoni ta’: — Nefqa li timplimenta azzjonijiet b’rabta mal-għanijiet ġenerali definiti fl-Artikolu 3(1)(d) tal-att bażiku; Infiq għal dawn l-azzjonijiet jista’ jsir fit-territorju tal-Istati Membri u f’pajjiżi terzi; — azzjonijiet b’rabta mas-sorveljanza tal-fruntieri esterni; dawk l-azzjonijiet jistgħu jsiru kemm fit-territorju tal-Istati Membri kif ukoll lil hinn minnu. 2. Imsieħba fil-proġett irreġistrati u stabbiliti f’pajjiżi terzi jistgħu jipparteċipaw fi proġetti biss fuq bażi mingħajr nefqa, ħlief fil-każ ta’ organizzazzjonijiet tas-settur pubbliku internazzjonali mwaqqfa permezz ta’ ftehimiet intergovernattivi, u aġenziji speċjalizzati mwaqqfa minn tali organizzazzjonijiet, il-Kumitat Internazzjonali tas-Salib l-Aħmar (ICRC) u l-Federazzjoni Internazzjonali tas-Salib l-Aħmar Nazzjonali u s-Soċjetajiet tan-Nofs Qamar Aħmar. II. Il-kategoriji tal-ispejjeż eliġibbli (fuq il-livell tal-proġett) II.1. L-ispejjeż diretti eliġibbli L-ispejjeż diretti eliġibbli tal-proġett huma spejjeż li, fir-rigward tal-kundizzjonijiet ġenerali dwar l-eliġibbiltà stabbiliti fil-parti I, huma identifikabbli bħala spejjeż speċifiċi direttament marbuta mal-implimentazzjoni tal-proġett. L-ispejjeż diretti għandhom ikunu inklużi fl-istima totali tal-baġit għall-proġett. Dawn l-ispejjeż diretti li ġejjin huma eliġibbli: II.1.1. Spejjeż dwar il-persunal 1. L-ispejjeż dwar il-persunal assenjati għall-proġett, magħmula minn salarji attwali u spejjeż ta’ sigurtà soċjali, u spejjeż statutorji oħra għandhom ikunu eliġibbli, kemm-il darba dawn jikkorrispondu mal-politika normali tal-benefiċjarju dwar il-ħlas. 2. Għal organizzazzjonijiet internazzjonali, l-ispejjeż dwar il-persunal eliġibbli jistgħu jinkludu dispożizzjonijiet biex ikopru obbligi statutorji u intitolamenti relatati mal-ħlas. 3. L-ispejjeż tas-salarji korrispondenti tal-persunal ta’ korpi pubbliċi jkunu eliġibbli sakemm ikunu marbuta mal-ispiża ta’ attivitajiet li l-korp pubbliku rilevanti ma jkunx wettaq kieku l-azzjoni kkonċernata ma tteħditx; dan il-persunal għandu jiġi ssekondat jew assenjat għall-implimentazzjoni tal-proġett permezz ta’ deċiżjoni bil-miktub tal-benefiċjarju finali. 4. L-ispejjeż dwar il-persunal għandhom ikunu dettaljati fil-baġit bil-quddiem, bl-indikazzjoni ta’ funzjonijiet u n-numru ta’ persunal. II.1.2. Spejjeż tal-ivvjaġġar u s-sussistenza 1. Spejjeż tal-ivvjaġġar u s-sussistenza huma eliġibbli bħala spejjeż diretti għall-persunal jew persuni oħra li jipparteċipaw fl-attivitajiet tal-proġett u li l-ivvjaġġar tagħhom hu neċessarju għall-implimentazzjoni tal-proġett. 2. L-ispejjeż tal-ivvjaġġar għandhom ikunu eliġibbli fuq il-bażi tal-ispejjeż attwali li saru. Ir-rati tal-ħlas lura għandhom ikunu bbażati fuq l-orħos forma ta’ transport pubbliku u t-titjiriet għandhom, bħala regola, ikunu permessi biss għal vjaġġi itwal minn 800 km (vjaġġ tar-ritorn), jew fejn id-destinazzjoni ġeografika tiġġustifika l-ivvjaġġar bl-ajru. Fejn tintuża karozza privata, il-ħlas lura normalment isir jew fuq bażi tal-ispejjeż tat-trasport pubbliku, jew ir-rati tal-mili skont ir-regoli uffiċjali ppubblikati fl-Istat Membru kkonċernat jew użati mill-benefiċjarju finali. 3. L-ispejjeż tas-sussistenza għandhom ikunu eliġibbli fuq il-bażi ta’ spejjeż reali jew gratifika għas-sussistenza għal kuljum. Fejn organizzazzjoni għandha r-rati tagħha ta’ kuljum (ħlasijiet ta’ sussistenza), dawn għandhom jiġu applikati fil-limiti stabbiliti mill-Istati Membri, skont il-leġiżlazzjoni u l-prattika nazzjonali. Il-ħlasijiet tas-sussistenza normalment huma miftiehma li jkopru transport lokali (inklużi taksis), akkomodazzjoni, ikel, telefonati lokali u spejjeż ġenerali. II.1.3. Tagħmir II.1.3.1. Regoli Ġenerali L-ispejjeż li jsiru għall-akkwist ta’ tagħmir (ibbażati fuq kwalunkwe minn dawn li ġejjin: il-kiri, il-lokazzjoni, akkwist ibbażat fuq l-ispiża totali jew parzjali, jew id-diprezzament ta’ assi akkwistati) huma eliġibbli biss jekk huma essenzjali għall-implimentazzjoni tal-proġett. It-tagħmir għandu jkollu l-karatteristiċi tekniċi meħtieġa għall-proġett u jħarsu r-regoli u l-istandards applikabbli. II.1.3.2. Il-kera u l-lokazzjoni L-infiq relatat mal-operat tal-kera u l-lokazzjoni huwa eliġibbli għall-kofinanzjament bla ħsara għar-regoli stabbiliti fl-Istat Membru, il-leġiżlazzjoni u l-prattika nazzjonali u t-terminu tal-kera jew lokazzjoni għall-għan tal-proġett. II.1.3.3. Ix-xiri 1. Spejjeż relatati mal-akkwist ta’ tagħmir (sistemi, tagħmir operattiv, mezzi ta’ trasport, inter alia kif imsemmi fl-Artikolu 5(1)(c) sa (f) tal-att bażiku) huma eliġibbli skont ir-regoli nazzjonali. Dawn l-ispejjeż huma eliġibbli għall-kofinanzjament fuq il-bażi tal-ispiża totali jew parzjali tal-akkwist jekk: (a) huma direttament marbuta mat-twettiq tal-proġett; (b) jintefqu skont ir-regoli tal-akkwist nazzjonali stabbiliti fl-Istat Membru; (c) it-tagħmir għandu l-karatteristiċi tekniċi meħtieġa għall-proġett u jkun konformi ma’ normi u standards applikabbli; (d) it-tagħmir jibqa’ jintuża għall-istess għanijiet tal-proġett, wara l-ġurnata li jkun inxtara u għal tul ta’ żmien minimu ta’: — tliet snin jew aktar fir-rigward ta’ tagħmir marbut mat-Teknoloġija tal-Informazzjoni u tal-Komunikazzjoni (ICT); — ħames snin jew aktar għal tipi oħra ta’ tagħmir bħal tagħmir operattiv u mezzi ta’ trasport, ħlief dawn indikati hawn taħt; — għaxar snin għal ħelikopters, bastimenti u mezzi tal-ajru. 2. Jew inkella, l-ispejjeż għat-tagħmir imsemmi hawn fuq jista’ jkun eliġibbli fuq il-bażi ta’ diprezzament skont ir-regoli nazzjonali. F’dak il-każ għandhom japplikaw il-kundizzjonijiet f’ (a), (b) u (c) fil-paragrafu 1. Barra minn hekk, għandhom jiġu sodisfatti l-kundizzjonijiet li ġejjin: (a) Fejn jinxtara tagħmir qabel jew matul il-ħajja tal-proġett, is-sehem tad-diprezzament tat-tagħmir huwa eliġibbli fuq il-bażi tat-terminu tal-użu għall-proġett u r-rata ta’ użu attwali għall-proġett. (b) It-tagħmir li nxtara qabel il-ħajja tal-proġett, iżda li jintuża għall-għanijiet tal-proġett, huwa eliġibbli fuq il-bażi tad-diprezzament. Madankollu dawn l-ispejjeż mhumiex eliġibbli jekk it-tagħmir kien oriġinarjament inxtara permezz ta’ għotja Komunitarja. (c) L-ispejjeż tax-xiri tat-tagħmir għandu jikkorrispondi għall-ispejjeż normali tas-suq u l-valur tal-oġġetti kkonċernati huwa maqtugħ skont ir-regoli tat-taxxa u ż-żamma tal-kotba applikabbli għall-benefiċjarju finali. II.1.4. Il-proprjetà immobbli II.1.4.1. Regoli Ġenerali Fil-każ ta’ xiri ta’ proprjetà immobbli, kostruzzjoni jew rinovazzjoni ta’ proprjetà immobbli, jew kiri ta’ proprjetà immobbli, għandu jkollu l-karatteristiċi tekniċi meħtieġa għall-proġett u jikkonforma mar-regoli u l-istandards applikabbli. II.1.4.2. Ix-xiri, il-kostruzzjoni jew ir-rinovazzjoni 1. Fejn l-akkwist tal-proprjetà immobbli huwa essenzjali għall-implimentazzjoni tal-proġett u huwa marbuta b’mod ċar mal-għanijiet tiegħu, ix-xiri ta’ proprjetà immobbli, jiġifieri bini diġà mibni, jew il-kostruzzjoni ta’ proprjetà immobbli, huma eliġibbli għall-kofinanzjament fuq il-bażi ta’ spejjeż totali jew parzjali, jew fuq il-bażi tad-diprezzament, taħt il-kundizzjonijiet stabbiliti hawn taħt, mingħajr preġudizzju għall-applikazzjoni ta’ regoli nazzjonali aktar stretti: (a) għandu jinkiseb ċertifikat minn valutatur indipendenti kkwalifikat jew minn organizzazzjoni uffiċjali debitament awtorizzata li jistabbilixxi li l-prezz ma jeċċedix il-valur tas-suq, li jew jattesta li l-proprjetà immobbli hija skont ir-regolamenti nazzjonali jew jispeċifika l-punti li mhumiex konformi li l-benefiċjarju finali bi ħsiebu jirrettifika bħala parti minn dak il-proġett; (b) il-proprjetà immobbli ma nxtratx permezz ta’ għotja Komunitarja fi kwalunkwe ħin qabel l-implimentazzjoni tal-proġett; (c) il-proprjetà immobbli se tintuża biss għall-għanijiet stabbiliti fil-proġett għal perjodu ta’ mhux inqas minn għaxar snin wara d-data tat-tmiem tal-proġett kemm-il darba l-Kummissjoni ma tawtorizzax mod ieħor b’mod speċifiku fil-każ ta’ kofinanzjament tal-ispejjeż kollha jew parzjali; fil-każ ta’ kofinanzjament fuq il-bażi ta’ diprezzament dan il-perjodu jitnaqqas għal ħames snin; (d) l-akkwist ta’ proprjetà immobbli tirrispetta l-prinċipji tal-valur għall-flus u effettività tal-ispejjeż u jiġi kkunsidrat bħala proporzjonali għall-għan li se jinkiseb permezz tal-implimentazzjoni tal-proġett; (e) fil-każ ta’ kofinanzjament fuq il-bażi ta’ diprezzament, huwa biss il-porzjon tad-diprezzament tal-assi li jikkorrispondu għat-terminu tal-użu għall-proġett u r-rata tal-użu attwali għall-proġett li huwa eliġibbli. id-diprezzament għandu jiġi kkalkolat skont ir-regoli nazzjonali dwar iż-żamma tal-kotba. 2. L-ispejjeż għar-rinnovazzjoni tal-proporjetà immobbli huma eliġibbli għal kofinanzjament fuq il-bażi tal-ispiża sħiħa jew totali jew fuq il-bażi ta’ diprezzament. Fil-każ ta’ spejjeż ta’ rinnovazzjoni, japplikaw biss il-kundizzjonijiet (c) u (e) fil-paragrafu 1. II.1.4.3. Kiri Il-kiri tal-proprjetà immobbli huwa eliġibbli għal kofinanzjament fejn hemm rabta ċara bejn il-kera u l-għanijiet tal-proġett ikkonċernat, taħt il-kundizzjonijiet stabbiliti hawn taħt u mingħajr preġudizzju għall-applikazzjoni ta’ regoli nazzjonali aktar stretti: (a) Il-proprjetà immobbli ma tkunx inxtrat permezz ta’ għotja Komunitarja. (b) Il-proprjetà immobbli għanha tintuża biss għall-implimentazzjoni tal-proġett. Jekk le, huwa biss is-sehem tal-ispejjeż li jikkorrispondi għall-użu tal-proġett li huwa eliġibbli. II.1.5. Il-konsumabbli, il-proviżjonijiet u s-servizzi ġenerali L-ispejjeż tal-konsumabbli, tal-proviżjonijiet u tas-servizzi ġenerali huma eliġibbli kemm-il darba huma identifikabbli u direttament meħtieġa għall-implimentazzjoni tal-proġett. II.1.6. Is-sottokuntrattar 1. Bħala regola ġenerali, il-benefiċjarji finali għandu jkollhom il-kapaċità li jamministraw il-proġetti huma stess. L-ammont li jikkorrispondi ma’ xogħlijiet li jkunu se jiġu sottokuntrattati taħt il-proġett għandu jiġi indikat b’mod ċar fil-ftehim tal-għotja. 2. L-infiq relatat mas-sottokuntrattar segwenti mhuwiex eliġibbli għall-kofinanzjament mill-Fond: (a) sottokuntrattar tal-kompiti għall-ġestjoni globali tal-proġett; (b) sottokuntrattar li jżid l-ispiża tal-proġett mingħajr ma jżid l-ebda valur proporzjonali miegħu; (c) sottokuntrattar ma’ intermedjarji jew konsulenti li fihom il-ħlas ikun imfisser bħala perċentwal tal-ispiża kollha tal-operazzjoni sakemm dan il-ħlas ma jkunx ġustifikat mill-benefiċjarju finali b’referenza għall-valur attwali tax-xogħol jew servizzi li jkunu provduti. 3. Għas-sottokuntratti kollha, is-sottokuntratturi għandhom jintrabtu li jagħtu lill-korpi ta’ awdituri u kontroll l-informazzjoni kollha meħtieġa konnessa mal-attivitajiet sottokuntrattati. II.1.7. L-ispejjeż li jkunu ġejjin direttament mir-rekwiżiti marbuta mal-kofinanzjament tal-Unjoni L-ispejjeż meħtieġa sabiex jintlaħqu r-rekwiżiti marbuta mal-kofinanzjament tal-Unjoni, bħall-pubbliċità, it-trasparenza, l-evalwazzjoni tal-proġetti, il-verifika esterna, il-garanziji bankarji, l-ispejjeż tat-traduzzjoni, eċċ., huma eliġibbli bħala spejjeż diretti. II.1.8. It-tariffi tal-esperti L-ispejjeż tal-konsulenza legali, tariffi notarili u spejjeż tal-esperti tekniċi u finanzjarji huma eliġibbli. II.2. Spejjeż indiretti eliġibbli 1. L-ispejjeż indiretti eliġibbli għall-azzjoni huma dawk l-ispejjeż li, fir-rigward tal-kundizzjonijiet ta’ eliġibbiltà deskritti fil-punt I.1.1, mhumiex identifikabbli bħala spejjeż speċifiċi marbuta b’mod dirett mat-twettiq tal-proġett. 2. B’deroga mill-Artikolu I.1.1(e) u punt I.5, l-ispejjeż indiretti li jsiru fit-twettiq tal-azzjoni jistgħu jkunu eliġibbli għal finanzjament b’rata fissa stabbilita għal mhux aktar minn 2,5 % tal-ispejjeż diretti totali eliġibbli. 3. Organizzazzjonijiet li jirċievu għotja għall-ħidma mill-baġit tal-Unjoni ma jistgħux jinkludu spejjeż indiretti fil-baġit bil-quddiem tagħhom. III. Nefqa ineliġibbli L-ispejjeż li ġejjin mhumiex eliġibbli: (a) VAT, ħlief fejn il-benefiċjarju jista’ juri li ma jistax jirkupraha; (b) dħul fuq kapital, dejn u spejjeż tas-servizzi tad-dejn, kummissjonijiet tal-iskambju u telf fl-iskambju, provvedimenti għal telf jew responsabbiltajiet futuri potenzjali, interessi dovuti, djun dubjużi, multi, penali finanzjarji, spejjeż ta’ litigazzjoni u nfiq eċċessiv jew traskurat; (c) spejjeż tad-divertiment esklussivament għall-persunal tal-proġett; spejjeż raġonevoli tal-ospitalità fi ġrajjiet soċjali ġġustifikati mill-proġett, bħal avvenimenti fl-aħħar tal-proġett jew laqgħat tal-kumitat li jmexxi l-proġett, huma permessi; (d) spejjeż iddikjarati mill-benefiċjarju finali u koperti minn proġett ieħor jew programm ta’ xogħol li jirċievi għotja Komunitarja; (e) xiri tal-art; (f) kontribuzzjonijiet in natura. IV. L-assistenza teknika fuq inizzjattiva tal-istati membri 1. L-ispejjeż kollha neċessarji għall-implimentazzjoni tal-Fond mill-awtorità responsabbli, l-awtorità delegata, l-awtorità ta’ verifika, l-awtorità ta’ ċertifikazzjoni jew korpi oħra li jassistu l-funzjonijiet elenkati fil-paragrafu 2 huma eliġibbli taħt l-assistenza teknika fil-limiti speċifikati fl-Artikolu 18 tal-att bażiku. 2. Dawn jinkludu l-miżuri li ġejjin: (a) infiq relatat mal-preparazzjoni, l-għażla, l-evalwazzjoni, il-ġestjoni u l-monitoraġġ tal-azzjonijiet; (b) infiq relatat mal-verifiki u l-verifiki għall-għarrieda ta’ azzjonijiet jew proġetti; (c) infiq relatat ma’ evalwazzjonijiet ta’ azzjonijiet jew proġetti; (d) infiq relatat ma’ informazzjoni, disseminazzjoni u trasparenza relatati mal-azzjonijiet; (e) infiq fuq il-kisba, l-istallazzjoni u l-manutenzjoni ta’ sistemi kompjuterizzati għall-ġestjoni, monitoraġġ u evalwazzjoni tal-Fondi; (f) infiq fuq laqgħat ta’ kumitati u sottokumitati tal-monitoraġġ relatati mal-implimentazzjoni tal-azzjonijjiet; dan l-infiq jista’ wkoll jinkludi l-ispejjeż ta’ esperti u parteċipanti oħrajn f’dawn il-kumitati, inklużi parteċipanti minn pajjiżi terzi, fejn il-preżenza tagħhom hija essenzjali għall-implimentazzjoni effettiva tal-azzjonijjiet; (g) infiq għar-rinforz tal-kapaċità amministrattiva għall-implimentazzjoni tal-Fond. 3. L-attivitajiet marbuta mal-assistenza teknika għandhom jitwettqu u l-ħlasijiet korrispondenti jsiru wara l-1 ta’ Jannar tas-sena msemmija fid-deċiżjoni dwar il-finanzjament li tkun approvat il-programmi annwali tal-Istati Membri. Il-perjodu ta’ eliġibbiltà jdum mhux aktar tard mill-iskadenza għas-sottomissjoni tar-rapport finali dwar l-implimentazzjoni tal-programm annwali. 4. Kwalunkwe akkwist għandu jsir skont ir-regoli nazzjonali dwar l-akkwisti stabbiliti fl-Istati Membri. 5. L-Istati Membri jistgħu jimplimentaw miżuri ta’ assistenza teknika għal dan il-Fond flimkien ma’ miżuri ta’ assistenza teknika għal xi ftit mill-erba’ Fondi, jew għalihom kollha. Iżda, f’dak il-każ huwa biss is-sehem tal-ispejjeż użati għall-implimentazzjoni tal-miżura komuni li tikkorrispondi għal dan il-Fond li tkun eliġibbli għall-finanzjament taħt dan il-Fond, u l-Istati Membri għandhom jiżguraw li: (a) is-sehem tal-ispejjeż għall-miżuri komuni tiġi llevata fuq il-Fond korrispondenti b’mod raġonevoli u verifikabbli; u (b) ma hemm ebda finanzjament doppju tal-ispejjeż. V. Skemi ta’ tranżitu speċjali F’konformità mal-Artikolu 40(1), ir-regoli fl-att bażiku u f’din id-Deċiżjoni dwar l-implimentazzjoni tal-programmi annwali għandhom japplikaw mutatis mutandis għas-sostenn tal-implimentazzjoni tal-Iskema ta’ Tranżitu Speċjali. Madankollu, fir-rigward tar-regoli dwar l-eliġibbiltà li jinsabu f’dan l-anness, ir-regoli speċifiċi li ġejjin għandhom japplikaw fil-każ tal-Iskema ta’ Tranżitu Speċjali: (a) il-perjodu ta’ eliġibbiltà għan-nefqa għandu jkun konformi mal-Artikolu 40(3) ta’ din id-Deċiżjoni; (b) skont l-Artikolu 6(2)(c) tal-att bażiku, l-ispejjeż dwar il-persunal ta’ korpi pubbliċi huma infiq eliġibbli sakemm dawn ikunu bbażati fuq spejjeż reali addizzjonali relatati mal-implimentazzjoni tal-Iskema ta’ Tranżitu Speċjali (STS) u huma allokati għall-operazzjoni skont metodu debitament ġustifikat u xieraq; in-nefqa trid tiġi ċċertifikata fuq il-bażi ta’ dokumenti li jippermettu l-identifikazzjoni tal-ispejjeż reali mħallsa mill-korp pubbliku kkonċernat f’relazzjoni mal-STS, li joħorġu lil hinn mir-responsabbiltajiet statutorji jew il-funzjonijiet ta’ kuljum tagħhom.”